Vanurite Eneseabi- ja Nõustamisühing
VENÜ alustas oma tegevust Eesti Heategevusfondi juures 1995. aasta oktoobris. Juba järgmise aasta veebruaris koliti põhjalikult renoveeritud kaunisse majja Kadriorus Jaan Poska tn. 15, kus tegutsetakse tänaseni. Tallinna linnalt kolmekümneks aastaks rendile saadud hoone oli saanud uue näo tänu meie headele sõpradele Saksamaal – Sozialwerk Berlin e. V. asutajale ja juhile Käte Tresenreuterile ning omanimelise kontserni omanikule Peter Dussmannile. Meie maja on Eesti ja Saksa vanemate inimeste koostöös sündinud päevakodu ja sellisena esimene Berliini eeskujul loodud eakate eneseabikeskus väljapool Saksamaad.
Kogu keskuse tegevus põhineb heategevusel ja vabatahtlikkusel. Paljud ühingu liikmed on võtnud endale ühe või mitu ülesannet, mida nad meelsasti täidavad. Just tegusad toimkonnad ja huvirühmad kujundavad keskuse ilme. Keskuses on nii oma kohvi- ja söögituba kui ka raamatukogu, siin toimetab nii toataimede ja aia kui ka küpsetajate toimkond. Ilma toimkondadeta ei saaks maja kuidagi hakkama. Lisaks tegutseb viiskümmend huvirühma, mida juhendavad oma ala suurte kogemustega asjatundjad. Kui toimkonnas olles rakendab ühingu liige end kaaslaste heaks, siis huviringis kaasa lüües leiab ta olulise enda tarbeks. Nädalakavasse mahuvad loengud, kohtumisõhtud, kontserdid, peod ning mitmed muud kaasahaaravad üritused, igale maitsele midagi meelepärast. Alaliselt on väljas näitused. Suve oodatumad ettevõtmised on aiapeod ja väljasõidud. Ka muredele saab leevendust siitsamast oma majast. Selleks on igaühele nõu ja jõuga abiks arstid, psühholoog, psühhoterapeut, raviminõustaja ja jurist.
Rohkem teavet ühingus pakutava kohta: VENÜ